१८ सितम्बर केँ हरिमोहन झा जयंती पर कथा-कानन केर विमोचन दिल्ली मे - मैथिली जिन्दाबाद । मैथिली जिन्दाबाद\n१८ सितम्बर केँ हरिमोहन झा जयंती पर कथा-कानन केर विमोचन दिल्ली मे\n३० अगस्त २०१९. मैथिली जिन्दाबाद!!\nमैथिली साहित्य सम्मेलनक पदाधिकारी लोकनि आपसी विमर्श उपरान्त\nमैथिली साहित्य मे एकटा भागिरथ प्रयास भ' रहल अछि। संभवतः पहिल बेर एहन युवा कथाकारक साझा संग्रह प्रकाशित भ' रहल अछि जाहि मे मैथिलीक व्यापक भूगोल आ व्यापक समाजक प्रतिनिधित्व सुनिश्चित कएल जा रहल अछि। ई काज मैथिली साहित्य सम्मेलन दिल्ली क' रहल अछि।\nमैथिली साहित्य सम्मेलन द्वारा कथासम्राट हरिमोहन झा जयंती अवसर पर 18 सितंबर 2019 कें नई दिल्ली स्थित हिंदी भवन मे 'कथा कानन' पोथी विमोचन समारोह आयोजित कएल जाएत।\nएहि समारोह संबंध मे जानकारी दैत मैथिली साहित्य सम्मेलनक अध्यक्ष संजीव सिन्हा कहलनि जे गत बरख जुलाई मास मे घोषणा कएल गेल छल जे सम्मेलन कथा पर केंद्रित पोथी प्रकाशित करत। आब ई योजना साकार रूप ल' रहल अछि।\nसिन्हा पोथी पर प्रकाश डालैत कहलनि जे एहि पोथी मे 40 बरख सं कम उमेरक 30 टा युवा कथाकारक कथा संगृहीत अछि। उक्त योजना मे एक बरख लागि गेल, कारण जे मैथिली मे समकालीन युवा कथा कम आ कविता बेसी लिखि रहल छथि।\nमैथिली साहित्यक वर्तमान परिदृश्य संबंध मे ओ कहलाह जे मैथिली भाषी लोकक संख्या 7 करोड़क करीब छै आ कुल 28 जिला मे ई बाजल जाइत अछि। मुदा आइ मैथिली साहित्य सक्रियता 4-5 जिला मे भ' रहल छै। ई चिंताक बात थिक।\nसिन्हा पोथीक विशेषता मादे कहलनि जे मैथिली कथाक विकास हो, से एहि पोथीक लक्ष्य थिक। मैथिलीक व्यापक भूगोल आ व्यापक समाजक प्रतिनिधित्व कें ध्यान मे रखैत एहि पोथी मे 11 जिलाक युवा कथाकारक कथा संगृहीत अछि आ ई लेखक सभ व्यापक समाजक प्रतिनिधित्व करैत छथि।\nपोथी विमोचन समारोह मे दिल्ली मे रहनिहार मैथिलीक वरिष्ठ साहित्यकार सभ कें आमंत्रित कएल जा रहल छै। शीघ्रहि एकर विस्तृत विवरण मैथिलीजिंदाबाद पर प्रस्तुत होएत।\nविदित हो जे एहि कथा-संग्रहक संपादक संजीव सिन्हा आ सह संपादक रामबाबू सिंह छथि। पूर्व मे राष्ट्रीय राजधानी दिल्ली मे मैथिली लेखक संघ आ मैथिली साहित्य सम्मेलनक तत्वावधान मे मैथिली लिटरेचर फेस्टिवलक आयोजन कएल गेल छल आ सीतामढ़ी मे मैथिली कवि सम्मेलनक आयोजन सेहो। सम्मेलन एहि बरखक अंत मे मुजफ्फरपुर मे मैथिली कवि सम्मेलन आयोजित करबाक योजना सेहो बनएने अछि।\nमैथिली भाषा-साहित्यक व्यापकता केँ अनेकों बहन्ना आ छुद्र-कुत्सित सोच सँ जाहि तरहें किछेक जिलावासीक लोक लेल बंधक बनायल गेल तेकर जहरीला असरि केँ कम करबाक वास्ते मैथिली साहित्य सम्मेलनक उपरोक्त कार्यक्रमक सफलताक शुभकामना दैत मैथिली जिन्दाबादक संपादक प्रवीण नारायण चौधरी कहलनि कि एहि तरहक आयोजनक लाभ मैथिली केँ पुनः अपन पूर्वक वृहत् विस्तृत क्षेत्र प्रदान करत। हाल जे दरभंगा, मधुबनी आ सहरसा मे मात्र किछु-किछु भ' रहल छैक से एहि तरहक आयोजनक उपरान्त भविष्य मे आरो-आरो ठाम (जिला सभमे) भाषा-साहित्य प्रति मैथिलीभाषी मे स्फूरणा जाग्रत होयत।\nमधुबनी, दरभंगा, सहरसा, समस्तीपुर, बेगूसराय, सुपौल, मधेपुरा, अररिया, सीतामढ़ी, भागलपुर, खगड़िया आ जनकपुरक युवा कथाकार लोकनिक कथा सब केँ समेटल जेबाक जनतब भेटल अछि, आर संपादक सिन्हा स्वयं सीतामढ़ी जिला सं छथि। उल्लेखनीय गप ईहो अछि जे विषयवस्तु, कथ्य, शिल्प आ भाषा शैली पर ध्यान दैत कथा सभक चयन कएल गेल अछि।
